ตลท.เตรียมมาตรการรับมือน้ำท่วม
จะหยุดก็ต่อเมื่อบล.1ใน3เดี้ยงเปิดมาร์เก็ตติงส่งอินเทอร์เน็ต
25 ต.ค. 2554

จะหยุดก็ต่อเมื่อบล.1ใน3เดี้ยงเปิดมาร์เก็ตติงส่งอินเทอร์เน็ต
ตลาดหลักทรัพย์รับมือน้ำท่วม กรณีโบรกเกอร์ไม่สามารถให้บริการได้ 1 ใน 3 ของทั้งหมด จะหยุดการซื้อขาย ยันวันนี้เปิดได้ปกติ
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์มีเกณฑ์ว่าหากโบรกเกอร์จำนวน 12 แห่ง หรือ 1 ใน 3 ของโบรกเกอร์ทั้งหมดไม่สามารถดำเนินงานได้ ไม่ว่าจะเกิดจากสาเหตุใดก็ตามตลาดจะหยุดให้บริการการซื้อขาย
สำหรับการซื้อขายหลักทรัพย์ในวันที่ 25 ต.ค.นี้ ยังเปิดตามปกติได้ทั้งของตลาดหลักทรัพย์ ตลาดหลักทรัพย์ เอ็ม เอ ไอ ตลาดอนุพันธ์ และตลาดตราสารหนี้ 
ขณะเดียวกันขอแนะนำให้ผู้ลงทุนที่ยังไม่ได้นำใบหุ้นฝากไว้ในระบบไร้ใบหุ้น (Scripless) และต้องการจะซื้อขายให้รีบนำใบหุ้นมาฝากไว้ที่ศูนย์รับฝากหลักทรัพย์ เพื่อให้แน่ใจว่าผู้ถือหุ้นจะส่งมอบหุ้นได้สะดวก 
นอกจากนี้ ขอให้นักลงทุนเตรียมโอนเงินอัตโนมัติหรือรับเงินผ่านธนาคารเมื่อมีการซื้อขายหลักทรัพย์ หรือเมื่อต้องเพิ่มหรือลดการนำเงินหรือทรัพย์สินมาวางเป็นหลักประกันกับบริษัท หลักทรัพย์ (บล.) กรณีที่มีการปรับเพิ่มหรือลดมาร์จิน
นายจรัมพร กล่าวว่า นับตั้งแต่ปัญหาน้ำท่วมได้ลุกลามเข้าสู่กรุงเทพฯ ได้มีการซักซ้อมทำความเข้าใจกับโบรกเกอร์มาโดยตลอด และให้ความสำคัญเรื่องระบบการส่งคำสั่งซื้อขาย จะต้องมีระบบสำรองรองรับหากสายเคเบิลมีปัญหา รวมถึงกรณีพนักงานเข้าทำงานไม่ได้จะมีแผนรับมืออย่างไร 
ตลาดหลักทรัพย์เองนั้นได้มีแผนรองรับไว้แล้ว กรณีน้ำท่วมและมีการตัดไฟฟ้า จนไม่สามารถทำงานปกติได้ จะมีพนักงานจำนวน 200 คน พร้อมเข้าทำงานทั้งในตลาดหลักทรัพย์และศูนย์สำรอง โดยมีเสบียงและไฟสำรองรองรับการพักอาศัยและทำงานเป็นเวลา 2 สัปดาห์ และให้ผู้ลงทุนส่งคำสั่งซื้อขายผ่านระบบอินเทอร์เน็ตแทน 
“น้ำท่วมต่างจากไฟไหม้ เพราะอาจเข้าท่วมในพื้นที่ทั้งสำนักงานใหญ่และศูนย์สำรองด้วย ดังนั้น ต้องคิดแผนรับมือขึ้น” นายจรัมพร กล่าว
นางภัทธีรา ดิลกรุ่งธีระภพ ในฐานะนายกสมาคมบริษัท หลักทรัพย์ กล่าวว่า กรณีเจ้าหน้าที่การตลาดไม่สามารถเข้าไปทำงานได้ ตลาดหลักทรัพย์อนุญาตให้สามารถรับคำสั่งซื้อขายผ่านระบบอินเทอร์เน็ตได้ แต่จะต้องแจ้งชื่อและรหัสไอดีต่อตลาดหลักทรัพย์ ทั้งนี้ เชื่อว่าไม่น่าจะมีปัญหาต่อการทำงาน เนื่องจากลูกค้าสามารถส่งคำสั่งซื้อขายผ่านโทรศัพท์และอินเทอร์เน็ตได้